૧૫ દિવસમાં બે વખત ધમકીભર્યા કૉલ કરનાર
આરોપીને પકડવામાં પોલીસ ઠાગાઠૈયા કરી રહી છેઃ ખેમ્કા
હરિયાણાના આઇએએસ અધિકારીએ વાઢેરાના જમીન સોદામાં તપાસનો આદેશ આપી વિવાદ સર્જેલો
(પી.ટી.આઇ.)	ચંડીગઢ, તા. ૨
સોનિયા ગાંધીના જમાઇ રોબર્ટ વાઢેરા અને ડીએલએફ કંપની વચ્ચેના જમીનના સોદામાં તપાસ શરૃ કરનાર હરિયાણાના ચર્ચિત સીનિયર આઇએએસ અધિકારી અશોક ખેમ્કાએ પોતાને એક અઠવાડિયામાં બે વખત ધમકીભર્યા ફોન મળ્યા હોવાનો દાવો કર્યો છે અને આ અંગે પોલીસની કામગીરી સામે સવાલો પણ ઊભા કર્યા છે. તેમનું કહેવું છે કે પોલીસ ફોન કરનારને હજુ સુધી પકડી શકી ન હોવાથી તેની કામગારી શંકાસ્પદ જણાય છે.
વાઢેરા સામેના કેસની તપાસ શરૃ કરાતાની સાથે જ ખેમકાને ડિરેક્ટર જનરલ કોન્સોલિડેશન ઑફ લેન્ડ હોલ્ડિંગ્સ એન્ડ લેન્ડ રેકોર્ડ્સ-કમ-ઇન્સ્પેક્ટર જનરલ ઑફ રજિસ્ટ્રેશનના હોદા પરથી રાજ્યના સીડ ડેવલપમેન્ટ કોર્પોરેશનના હાલના હોદા પર ટ્રાંસફર કરવામાં આવ્યા છે. આજે તેમણે કહ્યું હતું કે 'પંચકુલા એસીપીએ મને ફોન કર્યો હતો અને કહ્યું કે તેઓ મારું નિવેદન લેશે. મને એ સમજાતું નથી કે પોલીસ ફોન કરનારને ઓળખવામાં કેમ આટલો સમય લઇ રહી છે. જે તેની એક બિનવ્યાવસાયિક બાજુ છતી કરે છે.'
વધુમાં તેમણે કહ્યું હતું કે 'આ મામલા અંગે ૩૦ ઓક્ટોબરે મેં ફરિયાદ કરી હતી. શું તેઓ તે માણસને ભાગી જવાની કે કૉલની વિગતો નાબૂદ કરી દેવાની તક આપી રહ્યા છે. તે વ્યક્તિનો નંબર પોલીસને આપી દેવામાં આવ્યો હોવા છતાં તેઓ તેને પકડવામાં કેમ પાછીપાની કરી રહ્યા છે.'
દરમિયાન હરિયાણા પોલીસે કલમ ૫૦૬ અને ૫૦૯ની કલમો હેઠળ એફઆઇઆર નોંધી છે. પોલીસે એ મામલે સાયબર નિષ્ણાતોની મદદ પણ માગી છે. તે મામલે ખેમ્કાએ પોલીસનો એ માત્ર દેખાડો હોવાનું કહે છે.